**Ady Endre**

*(Érmindszent, 1877. november 22-Budapest, 1919. január 27.)*

A Felsőszabolcsi Hírlap 1914. január 25-i számában érdekes híradás jelent meg Ady Endre Kisvárdán címmel. A közleményből azonban, sajnos, kiderült, hogy nem egy már megtörtént, hanem csak egy remélt látogatásról van szó.

Az ügy előzményei a következők. Szombati-Szabó István kisvárdai református lelkész 1914. január 6-án kelt levelében meghívta a költőt egy kisvárdai felolvasásra. Egy jótékonysági farsangi egyházi összejövetelen kellett volna fellépnie.

Eléggé köztudott, hogy Ady irtózott a nyilvános szereplésektől, s csak a legritkább esetekben vállalkozott ilyen találkozókra. Hogy ezúttal mégsem utasította el egyenesen a meghívást, annak első sorban az lehetett az oka, hogy Szombati-Szabó István nemcsak lelkész volt, hanem maga is neves költő, már több megjelent kötettel a háta mögött. A kritika Ady követői között tartotta számon, s miután a Nyugatban is jelent meg verse legalább névről , már Adynak ismernie kellett. Erre utal, hogy levelében „kedves jó barátjának", „társának és rokonának" nevezi a vidéki költő-kollégát.

A Felsőszabolcsi Hírlap cikke, amely afféle „beharangozónak" készült, Ady válaszlevelét is teljes terjedelmében közli:

Bp. 1914. jan.

Kedves jó barátom, valóban nem a legjobb az egészségem, s most megint új helyen, a Park¬szanatóriumban vagyok. De jobb szívvel, jobb akarattal sehová se mennék, mint ilyen alkalomra. És bízom is az én szörnyű erőpróbáknak kitett, s, rusztikus fizikumomban, hogy február 8-án Kisvárdán leszek. Érthető ugye, hogy ezt az ígéretemet nem föltétlenül tehetem meg, de viszont akarok lemenni. Szeretettel köszönti társa és rokona, Ady Endre

A látogatásból, sajnos, mégsem lett semmi, s úgy látszik, hogy nem a költő szándékának megváltozásán múlott. Egészségi állapota nem engedte, hogy Kisvárdára utazzon. Február 3-án azt írta Hatvany Lajosnak, hogy a „kúrája csak február közepén fejeződik be." Még február 9-én is így panaszkodott Hatvanynak: ,,...megint bajaim voltak: egyhetes lázam volt az injekcióktól,,.

Lásd még: Nyíregyháza, Milota, Vásárosnamény, Kemecse. Irodalom:

Ady Endre: Levelei I II. Bp. 1983.